《高阳台 题华秋岳横琴小像》
清代·厉鹗

剑气横秋，诗肠涤雪，风尘湖海年年。三径归来，慵将身事笺天。

草堂不著樱花梦，寄疏狂、菊涧梅边。想清游，如此须眉，如此山川。

枯桐在膝冰徽冷，纵一弦虽设，亦似无弦。世外音希，更求何处成连。

几时与子苏堤去，采蘋花、小艇冲烟。笑平生，忘了机心，合伴鸥眠。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。